Loko awara ya vukaye yi ba, a a ri karhi a nghena emuakweni wa tihofisi takwe. U hundzele ehofisini yakwe, a tibyele leswaku a a fanele ku sungula ku tirha hi ku hiteka. Tinhompfu takwe ti khome nuhwo lowuya wa fendlele ro ka ri nga dyi mali yo tala. A ti honisa. U tibyele leswaku tinhompfu takwe a ti sungula ku nuheta swilo swo ka swi nga ri kona. Loko a pfula rivanti, u kume leswaku Zwane a a n'wi rhangele khale. Futhi a a tshame exitulwini xakwe, Mabasa. Machovhani u hatle a pfala rivanti. "Ku hlawuriwa ka murhangeri a swi vuli nchumu," ku hlamula Nkulukumba Zwane wa Isizwe Freedom Party. Wanuna loyi a a rhandza ku vulavula a pfale mahlo. Leswi a swi endla wonge u le ku lorheni. "Hina hi nghenele nhlawulo wa lembe ra 1991 hi ku tshembisiwa leswaku a ku ta vitaniwa valamuri va matiko ya le handle etimhakeni leti a hi nga twanani hi tona. Nhlawulo wu hundzile, valamuri do! Loko hi vutisa, nhlamulo ya kona a ya ha ri na nhloko kumbe ncila. Ndzi tiva nkulukumba Mabasa a ri wanuna wa ntiyiso swinene. Leswi swi ndzi karhataka hi leswi a nga xirho xa vandla leri ri fumaka. I xirho xa vandla leri ri nga pfumeriki ku vitana valamuri. A ndzi kholwi leswaku ku nghena ka Mabasa swi ta hundzula nchumu ehenhleni ka switshembiso leswi endliweke. Hi fanele ku tsundzuka leswaku matimba ya le ka vandla, a ya le ka Mabasa. Loyi o va munhu ntsena. Hambiswiritano, ha ku vuyisa ndoda. Kombisa loko hi hoxile eka leswi hi swi vuleke. Tiko ri langutele sweswo."